અમદાવાદ: શહેરના ઓઢવ વિસ્તારમાં ગઇ કાલે મોડી રાતે અસામાજિક તત્ત્વોએ ફિલ્મી ઢબે લકઝરી બસમાં ઘૂસીને પેસેન્જરો પર તલવાર વડે હિંસક હુમલો કરીને આતંક મચાવતાં સમગ્ર વિસ્તારમાં સનસનાટી મચી ગઇ છે. લકઝરી બસમાં સીટ પુશબેક કરવા મામલે બે પેસેન્જર વચ્ચે થયેલી બોલાચાલીને લઈ અસામાજિક તત્ત્વો તલવારો લઇને લકઝરીમાં ઘૂસી ગયા અને સાલે કો માર ડાલો તેમ કહીને બસમાં બેઠેલા પેસેન્જર અને તેમના પરિવાર પર તૂટી પડ્યા હતા. દરમિયાનમાં બબાલ શાંત કરવા માટે વચ્ચે પડેલા યુવક પર તલવાર વડે હુમલો થતાં તેનું બસમાં જ કરુણ મોત નીપજ્યું હતું. આ ઘટનામાં બસના કન્ડક્ટર અને માતા-પુત્રીને ગંભીર ઇજા પહોંચતાં તેમને સારવાર અર્થે હોસ્પિટલમાં ખસેડવામાં આવ્યાં હતાં.